Mr muss allerdengs scho zugäba, dass heitztag die greeschte Schaffer em Ländle die Ausländer gworda sen, wo heit do wohnet. Wenn's a rechts Gschäft gibt, no isch dr Schwob nemme so recht drbei. Des ieberlasst mr de Ausländer.  Schwoba sen halt net domm. On wenn mr spät obends was eikaufa ganga will oder was essa, no goht's au meischtens zom Italiener oder zom Griech oder zom Tirk oder gar zu irgendoim Asiat. Aber - Hand uffs Herz: sen des net au en Wirklichkeit Schwoba? Die sen's doch, wo onser Kultur en's dritte Jahrtausend grettet hen! Schaffa, schaffa, Heisla baua - des hen mir denne beibracht, on die traget's weiter durch d'Generationa. Des Kuddelmuddel aus Germana, Kelta, Gallier on Reemer vor zweitausend Johr was letschendlich  zom Ur-Schwob gfiehrt hot, des wird heit konsequent weitergfiehrt! On in alter Tradition nemmt dr Schwob von ällem 's Beschte mit on verleibt sich's ei. So isch er in aller Welt beriehmt gworda, on weil er emmer no a Cleverle isch, macht er's heit au no so.